Document ID: 31988D0487

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 24ης Ιουνίου 1988
σχετικά με τη σύσταση γνωμοδοτικού συμβουλίου των οργανισμών περιφερειακής και τοπικής αυτοδιοίκησης
(88/487/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
Εκτιμώντας:
ότι είναι απαραίτητο οι οργανισμοί τοπικής και περιφερειακής αυτοδιοίκησης να έχουν στενότερη σχέση με τη χάραξη και την εφαρμογή της περιφερειακής πολιτικής της Κοινότητας, στην οποία περιλαμβάνονται οι περιφερειακές και τοπικές επιπτώσεις των άλλων πολιτικών της Κοινότητας·
ότι, για το σκοπό αυτό, είναι απαραίτητο να μπορεί η Επιτροπή να συμβουλεύεται τους οργανισμούς περιφερειακής και τοπικής αυτοδιοίκησης στο πλαίσιο ενός φορέα ανοιχτού σε όλα τα επίπεδα των εδαφικών υποδιαιρέσεων που υπάρχουν στα κράτη μέλη·
ότι το Ευρωπαϊκό Κοινοβούλιο, στο ψήφισμα της 13ης Απριλίου 1984 (1), ζήτησε από την Επιτροπή να επισημοποιήσει τις σχέσεις της με τους εκπροσώπους των οργανισμών τοπικής και περιφερειακής αυτοδιοίκησης,
ΑΠΟΦΑΣΙΖΕΙ:
Άρθρο 1
Συστήνεται συμβουλευτική επιτροπή στο πλαίσιο της Επιτροπής με την ονομασία «Γνωμοδοτικό Συμβούλιο των Οργανισμών Περιφερειακής και Τοπικής Αυτοδιοίκησης», το οποίο στο εξής καλείται «γνωμοδοτικό συμβούλιο».
Άρθρο 2
Η Επιτροπή μπορεί να συμβουλεύεται το γνωμοδοτικό συμβούλιο για οποιοδήποτε θέμα σχετικά με την περιφερειακή ανάπτυξη και ειδικότερα τη χάραξη και την εφαρμογή της περιφερειακής πολιτικής της Κοινότητας, στην οποία περιλαμβάνονται οι περιφερειακές και τοπικές επιπτώσεις των άλλων πολιτικών της Κοινότητας.
Άρθρο 3
1. Το γνωμοδοτικό συμβούλιο απαρτίζεται από 42 μέλη που κατέχουν αιρετό αξίωμα, σε περιφερειακό ή τοπικό επίπεδο, και διορίζονται σε προσωπική βάση, κατά το ήμισυ βάσει των ειδικών γνώσεων και της πείρας που διαθέτουν ως προς τα αναπτυξιακά προβλήματα των περιφερειών και, κατά το άλλο ήμισυ, βάσει των ειδικών γνώσεων και της πείρας που διαθέτουν ως προς τα αναπτυξιακά προβλήματα των κοινοτήτων και τα προβλήματα των λεγομένων «δευτεροβάθμιων» οργανισμών τοπικής αυτοδιοίκησης ( Departements, Kreise, νομοί κλπ.).
2. Τα μέλη του γνωμοδοτικού συμβουλίου διορίζονται από την Επιτροπή για περίοδο τριών ετών, μετά από κοινή πρόταση της συνέλευσης των περιφερειών της Ευρώπης, της διεθνούς ένωσης πόλεων και τοπικών αρχών και του συμβουλίου των κοινοτήτων και περιφερειών της Ευρώπης. Οι έδρες κατανέμονται όπως προβλέπεται στο παράρτημα. Η θητεία των μελών είναι ανανεώσιμη.
3. Για καθένα από τα μέλη του γνωμοδοτικού συμβουλίου διορίζεται ένας αναπληρωτής, με τους όρους που καθορίζονται στις παραγράφους 1 και 2. Οι αναπληρωτές λαμβάνουν μέρος στις συνεδριάσεις μόνον εφόσον τα μέλη που αναπληρώνονται κωλύονται.
4. Ο κατάλογος των μελών και αναπληρωτών δημοσιεύεται στην Επίσημη Εφημερίδα των Ευρωπαϊκών Κοινοτήτων, για λόγους ενημέρωσης.
5. Η συμμετοχή στο γνωμοδοτικό συμβούλιο δεν είναι αμειβόμενη.
Άρθρο 4
1. Το γνωμοδοτικό συμβούλιο εκλέγει από τα μέλη του έναν πρόεδρο για περίοδο 18 μηνών. Η εκλογή πραγματοποιείται με πλειοψηφία των παρόντων μελών. Μπορούν να εκλεγούν, με τους ίδιους όρους, ένας ή περισσότεροι αντιπρόεδροι. Η θητεία του προέδρου και των αντιπροέδρων είναι ανανεώσιμη.
2. Οι πρόεδροι των τμημάτων που αναφέρονται στο άρθρο 5 είναι αυτοδικαίως αντιπρόεδροι του γνωμοδοτικού συμβουλίου.
3. Ο πρόεδρος και οι αντιπρόσωποι απαρτίζουν το προεδρείο του γνωμοδοτικού συμβουλίου.
Άρθρο 5
1. Δημιουργούνται, στο πλαίσιο του γνωμοδοτικού συμβουλίου, δύο τμήματα από τα οποία το ένα συγκεντρώνει αντιπροσώπους των περιφερειών και το άλλο συγκεντρώνει εκπροσώπους των οργανισμών τοπικής αυτοδιοίκησης.
2. Το γνωμοδοτικό συμβούλιο μπορεί να συστήσει μια επιτροπή « δευτεροβάθμιων» οργανισμών τοπικής αυτοδιοίκησης μεταξύ των κοινοτήτων και των περιφερειών.
3. Κάθε τμήμα εκλέγει από τα μέλη του έναν πρόεδρο για περίοδο 18 μηνών. Η εκλογή πραγματοποιείται με πλειοψηφία των παρόντων μελών. Η θητεία είναι ανανεώσιμη.
4. Η Επιτροπή μπορεί να υποβάλει ένα θέμα είτε στην ολομέλεια του γνωμοδοτικού συμβουλίου είτε, μετά από γνωμοδότηση του προεδρείου, σε ένα από τα τμήματα.
5. Το προεδρείο μπορεί να ζητήσει από την Επιτροπή να απευθυνθεί στο γνωμοδοτικό συμβούλιο ή σε ένα από τα τμήματά του για θέμα που άπτεται της αρμοδιότητάς του.
6. Κάθε μέλος ενός τμήματος μπορεί, μετά από πρόσκληση ή με δική του αίτηση, να λάβει μέρος σε συνεδρίαση του άλλου τμήματος, χωρίς δικαίωμα ψήφου.
Άρθρο 6
Οι συνεδριάσεις του γνωμοδοτικού συμβουλίου ή των τμημάτων αφορούν τις αιτήσεις γνωμοδότησης που υποβάλλονται από την Επιτροπή.
Οι γνώμες για τις οποίες έχει επιτευχθεί συναίνεση και, κατά περίπτωση, οι αποκλίνουσες απόψεις αναφέρονται στα πρακτικά των εργασιών του γνωμοδοτικού συμβουλίου ή των τμημάτων του.
Άρθρο 7
1. Το γνωμοδοτικό συμβούλιο, τα τμήματα και, κατά περίπτωση, η επιτροπή που αναφέρεται στο άρθρο 5 παράγραφος 2 συνεδριάζουν, μετά από πρόσκληση της Επιτροπής, στην έδρα αυτής. Το προεδρείο συγκαλείται από τον πρόεδρο σε συνεννόηση με την Επιτροπή.
2. Οι εκπρόσωποι των ενδιαφερομένων υπηρεσιών της Επιτροπής και οι γενικοί γραμματείς των φορέων που αναφέρονται στο άρθρο 3 παράγραφος 2 ή οι αναπληρωτές τους συμμετέχουν στις συνεδριάσεις του γνωμοδοτικού συμβουλίου, των τμημάτων και του προεδρείου.
3. Οι υπηρεσίες της Επιτροπής προσφέρουν υπηρεσίες γραμματείας του γνωμοδοτικού συμβουλίου, των τμημάτων και του προεδρείου.
Άρθρο 8
Με την επιφύλαξη του άρθρου 214 της συνθήκης, τα μέλη του γνωμοδοτικού συμβουλίου και οι γενικοί γραμματείς των φορέων που αναφέρονται στο άρθρο 3 παράγραφος 2 ή οι αναπληρωτές τους αναλαμβάνουν την υποχρέωση να μη διαδίδουν τις πληροφορίες που αποκτούν κατά τη διάρκεια των εργασιών του γνωμοδοτικού συμβουλίου, εφόσον η Επιτροπή πληροφορεί αυτό ότι η γνώμη που ζητείται αφορά θέματα εμπιστευτικού χαρακτήρα. Στην περίπτωση αυτή μόνο τα μέλη του γνωμοδοτικού συμβουλίου ή οι αναπληρωτές τους, καθώς και τα πρόσωπα που αναφέρονται στο άρθρο 7 παράγραφος 2 λαμβάνουν μέρος στις συνεδριάσεις.
Άρθρο 9
Η παρούσα απόφαση αρχίζει να ισχύει την 1η Αυγούστου 1988.
Βρυξέλλες, 24 Ιουνίου 1988.

Labels: 10
15
19